
HOTĂRÂRE

cu privire la determinarea calificării personalului
În conformitate cu prevederile art.56 alin.(6), art.58 lit.b) și d), art.60 alin.(3) lit.a)-b), art.62 alin.(1), art.62 alin.(3) lit.a) şi d) şi art.64 alin.(1)-(2) din Codul audiovizualului al Republicii Moldova

şi în baza p.7 şi p.42 lit.c), e) și k)-n) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,

Consiliul de Observatori
HOTĂRĂŞTE:

1. Se adoptă Regulamentul cu privire la determinarea calificării personalului (se anexează).
2. Regulamentul cu privire la determinarea calificării personalului este parte integrantă a prezentei hotărâri.
3. Regulamentul cu privire la determinarea calificării personalului se aduce la cunoştinţa tuturor salariaţilor unităţii sub semnătură şi va fi afişat pe site-ul Companiei şi pe panourile din subdiviziunile Companiei.
4. Preşedintele Companiei va implementa prezenta hotărâre în conformitate cu legislația în vigoare.

5. Prezenta hotărâre intră în vigoare în ziua adoptării.
Prezenta hotărâre a fost adoptată cu votul a 6 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei

Consiliului de Observatori                                                      Viorica Bogatu
Anexă
Regulamentul cu privire la determinarea calificării personalului

I. Dispoziţii generale

1. Prezentul Regulament stabileşte modul de organizare şi desfăşurare a procedurii de determinare a calificării salariaţilor IPNA Compania „Teleradio-Moldova” (în continuare – Compania).
2. Scopul determinării calificării constă în stabilirea corespunderii sau necorespunderii salariatului funcţiei deţinute în vederea aplicării prevederilor art.86 lit.e) din Codul muncii al Republicii Moldova, prevederilor art.183 din Codul Muncii al Republicii Moldova, precum şi contribuirea la formarea în cadrul Companiei a unui corp profesionist de salariaţi prin:

a) asigurarea promovării obiective în funcţie;

b) identificarea necesităţilor de instruire a salariaţilor;

c) motivarea salariaţilor, inclusiv prin remunerarea muncii în corespundere cu rezultatele obţinute.

3. Determinarea calificării salariaţilor constă în aprecierea rezultatelor activităţii salariatului, a nivelului de dezvoltare şi manifestare a calităţilor profesionale în raport cu cerinţele funcţiei deţinute sau muncii prestate. În cadrul procedurii se apreciază calităţile profesionale ale salariaţilor, se realizează delimitarea salariaţilor din punct de vedere al nivelului de calificare, se fac concluzii asupra corespunderii lor funcţiei exercitate sau (şi) muncii ce urmează să fie prestată conform  fişelor de post aplicate în procesul de restructurare internă.

4. Procesul de organizare şi desfăşurare a determinării calificării salariaţilor se bazează pe următoarele principii:

a) obiectivitate – asigurarea evaluării imparţiale în baza unor criterii clar definite şi a unei metodologii unice de apreciere a nivelului de competenţă şi a rezultatelor activităţii salariaţilor; neadmiterea discriminării pe criterii de sex, vârstă, rasă, etnie, religie, opţiune politică, origine socială, domiciliu, handicap, apartenenţă sau activitate sindicală, precum şi alte criterii nelegate de calităţile profesionale ale salariatului;

b) transparenţă – punerea la dispoziţia persoanelor interesate a informaţiilor referitoare la modul de organizare şi desfăşurare a procedurii de determinare a calificării, la criteriile de apreciere a activităţii salariaţilor;

c) protecţia datelor personale ale salariaţilor – divulgarea, doar în condiţiile permise de lege, a datelor obţinute despre salariat în cadrul procedurii.

II. Organizarea determinării calificării salariaţilor
5. Determinarea calificării salariaţilor este asigurată de Preşedintele Companiei, asistat de serviciul resurse umane, conducătorul nemijlocit al salariatului şi comisia de determinare a calificării salariaţilor.

6. Preşedintele Companiei:

a) creează, prin ordin, comisia de determinare a calificării salariaţilor;

b) eliberează membrii comisiei de la munca lor de bază pentru exercitarea atribuţiilor care le sunt încredinţate în cadrul comisiei;

c) examinează recomandările comisiei de determinare a calificării salariaţilor;

d) întreprinde măsuri de examinare şi soluţionare a petiţiilor depuse de salariaţi.

7. Conducătorul direct al salariatului supus determinării calificării:

a) prezintă demersul referitor la necesitatea determinării calificării salariatului în cazul în care consideră că acesta nu face faţă atribuţiilor de funcţie;

b) prezintă demersul referitor la necesitatea determinării calificării salariaţilor subdiviziunii unde vor avea loc reduceri, întru determinarea dreptului preferenţial de menţinere a locului de muncă;

b) completează Fişa de referinţă a salariaţilor supuşi  determinării calificării şi o prezintă serviciului resurse umane;

c) participă, după caz, la şedinţa comisiei.

8. Serviciul resurse umane:

a) întocmeşte proiectul de ordin cu privire la crearea şi componenţa comisiei de determinare a calificării salariaţilor şi îl prezintă spre aprobare Preşedintelui Companiei;
b)  elaborează în comun cu Serviciul Juridic formularul Fişei de referinţă a salariaţilor supuşi determinării calificării şi o prezintă spre aprobare Preşedintelui Companiei;

c)  elaborează în comun cu Serviciul Juridic formularul Fişei de determinare a calificării şi o prezintă spre aprobare Preşedintelui Companiei;

d) creează condiţii pentru activitatea comisiei (birou, echipament tehnic, mijloace de comunicare etc.);

d) pune la dispoziţia conducătorilor direcţi ai salariaţilor supuşi determinării calificării formularul Fişei de referinţă;
e) organizează procesul de informare a salariaţilor vizaţi despre scopul, sarcinile, principiile şi modul de desfăşurare a determinării calificării;

f) pregăteşte documentele fiecărui salariat vizat: Dosarul personal, Fişa postului, Fişa de referinţă, Fişa de determinare a calificării;

g) anexează, după finisarea procedurii, Fişa de referinţă şi Fişa de determinare a calificării la dosarul personal al salariatului;

i) elaborează, la solicitarea Preşedintelui Companiei, programul de realizare a recomandărilor comisiei de  determinare a calificării salariaţilor, organizează şi controlează procesul de realizare a acestuia;

k) întocmeşte, la solicitarea Preşedintelui Companiei, rapoarte despre îndeplinirea recomandărilor comisiei de determinare a calificării salariaţilor.

9. Comisia de determinare a calificării se constituie din cel puţin 5 membri, inclusiv preşedinte şi secretar, desemnaţi prin ordinul Preşedintelui Companiei. Membri ai comisiei de determinare a calificării pot fi directorii de radio şi televiziune, adjuncţii lor, conducători ai subdiviziunilor angajaţii cărora sunt supuşi evaluării, reprezentanţi ai salariaţilor care dispun de competenţă profesională demonstrată, precum şi reprezentanţi ai organizaţiilor neguvernamentale  sau instituţiilor academice de profil. În componenţa comisiei de determinare a calificării se include un reprezentant al organului sindical.

10. Comisia de determinare a calificării:

a) stabileşte criteriile de apreciere a activităţii salariaţilor;

b) stabileşte data, locul şi ora desfăşurării procedurii de determinare a calificării pentru salariaţii vizaţi;

c) examinează documentele salariaţilor: Dosarul personal, Fişa postului, Fişa de referinţă, Fişa de determinare a calificării;

d)  realizează procedura de determinare a calificării;

e) completează Fişa de determinare a calificării;

f) întocmeşte recomandări pentru salariaţi în baza rezultatelor determinării;

g) prezintă rezultatele Preşedintelui Companiei.

11. Preşedintele comisiei de determinare a calificării:

a) poartă răspundere pentru organizarea şi desfăşurarea procedurii de determinare a calificării salariaţilor în conformitate cu prezentul Regulament;

b) prezidează şedinţele comisiei.

12. Secretarul comisiei de determinare a calificării:

a)  pregăteşte documentele pentru fiecare salariat;

b) comunică salariaţilor data, ora şi locul desfăşurării şedinţei comisiei de determinare a calificării;

d) prezintă informaţia despre salariat în faţa comisiei de determinare a calificării;

e) perfectează fişele de determinare a calificării, procesele-verbale şi altă documentaţie privind activitatea comisiei;

f) îndeplineşte alte obligaţiuni ce ţin de asigurarea bunei desfăşurări a comisiei.

13. Membrii comisiei de determinare a calificării semnează Fişa de determinare a calificării a fiecărui salariat, procesele-verbale şi altă documentaţie privind activitatea comisiei. Membrii comisiei au dreptul la opinie separate, pe care o fixează în Fişa de determinare a calificării.

14. Şedinţele comisiei de determinare a calificării sunt deliberative în cazul prezenţei majorităţii simple a membrilor, cu participarea obligatorie a  reprezentantului sindical.
15. Deciziile sunt adoptat prin votul majorităţii simple.

16. Deciziile comisiei poartă un caracter de recomandare.

IV. Dispoziţii finale

17. Cheltuielile ce ţin de organizarea şi desfăşurarea determinării calificării salariaţilor sunt finanţate integral din mijloacele proprii ale Companiei. Salariaţii nu suportă nici un fel de cheltuieli legate de organizarea şi desfăşurarea procedurii respective.

18. Litigiile apărute în legătură cu aplicarea procedurii respective se consideră litigii individuale de muncă şi se soluţionează în modul stabilit de Codul Muncii al Republicii Moldova.

